امتیاز جلیل

امتیاز جلیل (ولادت: 10 اگست 1968ء) بھارت کے سیاست دان، رکن پارلیمان، سابق صحافی اور آل انڈیا مجلس اتحاد المسلمین کے رکن ہیں۔ نیز 2014ء کے مہاراشٹر اسمبلی انتخابات میں انہوں نے اورنگ آباد، مہاراشٹر کے مرکزی حلقہ سے کامیابی حاصل کی۔

ابتدائی زندگی 
ان کا پورا نام سیّد اِمتیاز جلیل ہے۔ وہ پیشہ سے صحافی رہے ہیں۔ انہوں نے 11 سال لوک مت اور 12 سال این ڈی ٹی وی میں صحافت کی، اس طرح ان کے پاس 23 سال کا صحافتی تجربہ ہے۔ بعد ازاں ان کے سیاسی سفر کا آغاز 2014ء میں ہوا۔

سیاسی سفر 
سیاست میں امتیاز جلیل نے 2015ء کے مہاراشٹر بلدیاتی انتخابات میں اپنا لوہا منوایا جب ان کی قیادت میں 23 اپریل 2015ء کو آل انڈیا مجلس اتحاد المسلمین نے اپنی پہلی ہی کوشس میں اورنگ آباد میونسپل کی 25 نشستیں جیت لیں۔ 29 جنوری 2015ء کو ڈی پی ڈی سی کی میٹنگ میں امتیاز جلیل نے ایم آر آئی کی فیس پر اپنا اعتراض جتایا اور اورنگ آباد کے حکومتی اسپتال میں اس کی فیس کم کرنے کی درخواست کی۔ ضلع رہنما وزیر رامداس کدم نے جی ایم سی ایچ عہدے داروں کو ایم آر آئی کی فیس 1800 روپئے سے گھٹاکر 700 روپئے کرنے کا حکم دیا۔
14 اکتوبر 2017ء کو امتیاز جلیل نے بامبے ہائی کورٹ کی اورنگ آباد بینچ کو ایک پی آئی ایل پیش کیا کہ ریاستی حکومت کو حکم دے کہ خواتین اور بچوں کے لیے 200 بستر کے اسپتال کے لیے زمین مہیا کرے۔ عدالت نے ریاست اور ضلع کے عہدے داروں کو چھ ماہ کے اندر جواب دینے کا حکم دیا۔
26 مارچ 2019ء کو آل انڈیا مجلس اتحاد المسلمین نے پرکاش امبیڈکر کی قیادت والی ونچت بہوجن اگاڑی کے ساتھ اتحاد بنا کر اورنگ آباد لوک سبھا حلقہ سے انتخاب لڑنے کا فیصلہ کیا۔ پارٹی کے صدر اسد الدین اویسی نے امتیاز جلیل کو بطور امید وار نامزد کیا۔
یہ امتیاز جلیل کا پہلا لوک سبھا انتخاب تھا جس میں انہوں نے شیو سینا کے چندر خیرے کو ہراکر کامیابی حاصل کی۔

اعزازات 

برطانوی ہائی کمیشن نے بھارت کے نوجوان سیاست دانوں کو مطالعاتی سفر کے لیے لندن مدعو کیا جس کے لیے کل 12 نوجوان سیاست دانوں کا انتخاب ہوا۔ ان میں ایک نام امتیاز جلیل کا بھی تھا۔ اس سفر پر جانے والے مہاراشٹر سے وہ واحد سیاست دان تھے۔ سفر کا مقصد سیاست کو سمجھنا اور مستقبل کے لیے بہترین سیاست دان تیار کرنا تھا۔ 8 ستمبر 2016ء کو شہر کی ایک غیر منافع بخش تنظیم نیودیا دنیان پرسارک منڈل نے امتیاز جلیل کو بہترین ایم ایل اے کا خطاب دیا۔

تنازعات 
12 فروری 2017ء کو پونہ کی پولس نے اسد الدین اویسی کو اجلاس کرنے سے روک دیا۔ امتیاز جلیل نے پولس سے اس کی اجازت مانگیتو پولس نے ان کو تحقیقات کے لیے طلب کر لیا۔ 31 جولائی 2017ء کو متنازع مصنفہ تسلیمہ نسرین کا مشہور زمانہ اجنتا ایلورہ دیکھنے کا ارادہ تھا اور اسی غرض سے وہ اورنگ آباد گئیں مگر وہاں کے مسلمانوں نے تسلیمہ کا اورنگ آباد میں آنا قبول نہ کیا اور اس وقت کے ایم ایل اے امتیاز جلیل کی قیادت میں مسلمانوں نے اورنگ آباد میں جم کر احتجاج کیا۔ لہذا اس متنازع مصنفہ کو اپنا دورہ منسوخ کرنا پڑا۔

عہدے 
 ایم ایل اے برائے مہاراشٹر قانون اسمبلی (2014ء تا 2019ء)
 رکن لوک سبھا (2019ء تا 2024ء)

حوالہ جات 

1968ء کی پیدائشیں
اورنگ آباد (مہاراشٹر) کی شخصیات
بقید حیات شخصیات
بھارتی مسلم شخصیات
سترہویں لوک سبھا کے ارکان
کل ہند مجلس اتحاد المسلمین کے سیاست دان
مہاراشٹر قانون ساز اسمبلی کے ارکان
ویکی ڈیٹا سے مطابقت رکھنے والی مختصر تفصیل